Diari Oficial de la Generalitat Valenciana


Sumari del DOGV 9371, del 29-06-2022 (2022/5969)

RESOLUCIÓ de 17 de juny de 2022, de la directora general d'Innovació Educativa i Ordenació, per la qual s'autoritza un programa d'innovació educativa per a posar en funcionament una aula didàctica de cultura contemporània a l'Espai Joan Fuster de Sueca per a difondre i dinamitzar l'obra fusteriana, durant el curs 2022-2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9371

Data del DOGV
:   29-06-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/5969


Data del document
:   17-06-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 17 de juny de 2022, de la directora general d'Innovació Educativa i Ordenació, per la qual s'autoritza un programa d'innovació educativa per a posar en funcionament una aula didàctica de cultura contemporània a l'Espai Joan Fuster de Sueca per a difondre i dinamitzar l'obra fusteriana, durant el curs 2022-2023. [2022/5969]  
El 22 de febrer de 1995 es va subscriure un conveni entre la Generalitat i l'Ajuntament de Sueca per a l'atenció i custòdia, l'estudi i la difusió del fons bibliogràfic de Joan Fuster i Ortells, així com per a la ubicació definitiva dels quadres, litografies, dibuixos, mapes antics, gravats i altres materials que li van pertànyer.  
El 26 de maig de 1995, la conselleria amb competències en cultura i l'Ajuntament de Sueca van subscriure un protocol de col·laboració en què manifestaven la seua voluntat de mantindre viu el llegat de Joan Fuster i Ortells entre la societat valenciana per mitjà de la conservació, l'estudi i la difusió de la seua obra. A aquest efecte, la Generalitat va adquirir la casa en què va viure Joan Fuster i Ortells, situada en el número 10 del carrer de Sant Josep de Sueca, i es va destinar a albergar el fons d'arxiu i la biblioteca de Joan Fuster.  
D'acord amb l'última voluntat de l'escriptor valencià, per la qual el receptor del seu llegat artístic, bibliogràfic i documental seria l'Ajuntament de Sueca, es va establir una coordinació entre la biblioteca Joan Fuster i la Biblioteca Municipal de Sueca. Per això, la Generalitat va encomanar a l'Ajuntament la gestió de la biblioteca i l'arxiu de Fuster a l'efecte de la difusió del seu llegat i la promoció de la investigació científica sobre la vida i l'obra de l'escriptor, i l'Ajuntament va dotar la biblioteca amb un tècnic bibliotecari-arxiver i un subaltern. D'altra banda, la conselleria competent en matèria de cultura va assumir les funcions de supervisió i assessorament tècnic dels treballs de catalogació i gestió tècnica de la biblioteca i arxiu, així com de conservació d'objectes artístics, documents i llibres.  
Vist que una de les finalitats de la col·laboració entre la Conselleria d'Educació, Cultura i Esport i l'Ajuntament de Sueca és la de promoure l'estudi i la difusió del fons bibliogràfic de Joan Fuster, i organitzar esdeveniments i activitats perquè la casa de Joan Fuster es convertisca en centre d'activitats culturals sobre el pensament i l'obra de Joan Fuster.  
Atés que els continguts curriculars actuals del sistema educatiu valencià mantenen una relació estreta amb l'obra de Joan Fuster, bé a partir d'una visió integral, bé a través d'aspectes parcials desenvolupats en llibres i materials didàctics en les distintes etapes de l'educació no universitària.  
Com que l'escriptor valencià forma part dels plans d'estudis de diversos graus de la Universitat de València, bé a partir de la presència dels seus llibres en les bibliografies bàsiques i recomanades, bé a partir de l'estudi directe de la seua obra i del gènere de l'assaig.  
Es considera oportú continuar impulsant la iniciativa educativa que fomenta l'aprenentatge de la vida i obra d'aquest escriptor valencià i per això es considera convenient el manteniment d'una aula didàctica de cultura contemporània on es desenvolupen tallers didàctics i un altre tipus d'activitats divulgatives i acadèmiques sobre la vida i obra de Joan Fuster, dirigides, principalment, a escolars.  
En la legislació valenciana d'educació, el Decret 253/2019, de 29 de novembre, del Consell, de regulació de l'organització i funcionament dels centres públics que imparteixen ensenyaments d'Educació Infantil o d'Educació Primària (DOGV 8689, de 02.12.2019) i el Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional (DOGV 8693, de 09.12.2019), s'inclou la possibilitat que la conselleria competent en matèria d'educació puga crear i suprimir aules didàctiques a determinades localitats.  
Per tot això i en virtut de les competències que m'atribueix el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i descripció  
1. Autoritzar el funcionament de l'Aula Didàctica de Cultura Contemporània en la casa de Joan Fuster de Sueca, durant el curs 2023-2023.  
2. Aquesta aula suposa un projecte educatiu innovador i de qualitat que pretén fomentar l'aprenentatge de la vida i obra d'aquest escriptor valencià entre l'alumnat del sistema educatiu, des d'infantil fins a la universitat.  
  
Segon. Objectius  
Els objectius d'aquesta aula seran:  
a) Difondre i dinamitzar des d'un punt de vista didàctic i cultural l'obra de Joan Fuster atenent la seua multiplicitat d'interessos, que comprén camps tan diversos com la literatura, les arts plàstiques, la música, el periodisme, la filosofia, l'economia, la política i la història.  
b) Crear un espai de pensament i reflexió crítica sobre la incidència de l'obra de Joan Fuster en la societat.  
c) Elaborar els materials necessaris per a la divulgació de la vida i obra de l'autor.  
d) Establir, sota la supervisió de la Direcció General d'Innovació Educativa i Ordenació, els vincles amb l'entorn social en què s'integra la casa museu i el llegat de l'autor.  
  
Tercer. Persones destinatàries  
L'activitat que desenvoluparà aquesta aula didàctica es dirigirà, principalment, a l'alumnat d'Educació Infantil, Primària, Secundària, Batxillerat, Cicles Formatius i Formació de Persones Adultes. L'alumnat universitari i les persones adultes, independentment que estiguen o no en procés de formació, també podran ser destinatàries d'activitats programades per l'aula didàctica.  
Quart. Recursos humans i materials  
1. L'Aula Didàctica de Cultura Contemporània comptarà amb els recursos humans i materials necessaris per al seu funcionament i manteniment.  
2. L'Aula es dotarà amb les persones funcionàries de carrera de personal docent no universitari al servei de l'administració educativa valenciana, especificades en l'annex I.  
3. La provisió es farà en comissió de serveis amb dedicació exclusiva a l'aula, a l'efecte de garantir el funcionament de la programació de l'Aula Didàctica de Cultura Contemporània Joan Fuster descrita en l'annex II.  
4. Al professorat adscrit a l'aula, la direcció general competent en matèria d'innovació educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, li podrà reconéixer fins a un màxim de 60 hores de formació anuals, el certificat de les quals serà expedit pel Servei de Planificació i Gestió de la Formació Permanent del Professorat quan finalitze el curs acadèmic 2022-2023.  
  
Cinqué. Coordinació  
L'òrgan de direcció i coordinació didàctica estarà format pel professorat adscrit a l'aula didàctica, una persona representant de l'assessoria de la xarxa de CEFIRE, una altra de la inspecció educativa adscrita a la zona de Sueca i la persona que presidisca la corporació municipal de Sueca, o la persona en qui delegue, amb la coordinació de la direcció del Servei d'Innovació i Qualitat de la Direcció General d'Innovació Educativa i Ordenació, o la persona en qui delegue.  
  
Sisé. Organització  
La informació sobre la programació de les activitats, reserves i normes de funcionament s'enviarà a tots els centres educatius a l'inici de cada curs a través de correu electrònic. Així els centres podran sol·licitar la seua participació, confeccionar el seu programa d'activitats complementàries incorporades a la programació general anual (PGA), aprovar-la en el seu consell escolar i programar els seus aspectes didàctics específics seguint les orientacions establides per l'Aula Didàctica de Cultura Contemporània Joan Fuster i els criteris propis de cada centre.  
Per a formalitzar la participació del centre, el professorat responsable gestionarà les sol·licituds i les inscripcions per mitjà del procediment que determine l'òrgan de direcció i coordinació didàctica, el qual es publicitarà en la pàgina web de la Direcció General d'Innovació Educativa i Ordenació.  
  
Seté. Col·laboracions  
Per al desenvolupament del funcionament d'aquesta aula didàctica es podran subscriure acords de col·laboració amb la corporació local de Sueca i altres entitats a fi de garantir els recursos necessaris per a consolidar l'Aula Didàctica de Cultura Contemporània Joan Fuster, així com la consecució dels seus objectius.  
  
Huité. Avaluació  
A la finalització del curs escolar 2022-2023, la Direcció General d'Innovació Educativa i Ordenació avaluarà el funcionament de l'aula autoritzada en aquesta resolució i la gestió del professorat responsable.  
  
Nové. Aprovació i vigència  
Aquesta resolució produirà efecte l'endemà de la publicació en el Diari Oficial de la Generalitat Valenciana.  
De conformitat amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, contra aquesta resolució, que no posa fi a la via administrativa, es podrà interposar un recurs d'alçada davant del secretari autonòmic d'Educació i Formació Professional en el termini d'un mes a comptar des de l'endemà de publicar-se.  
  
València, 17 de juny de 2022.- La directora general d'innovació educativa i ordenació: Reis Gallego Perales.  
  
  
  
ANNEX I  
Recursos humans assignats a l'Aula Didàctica de Cultura Contemporània Joan Fuster  
  
Personal destinat amb dedicació exclusiva, en comissió de serveis, a l'Aula Didàctica de Cultura Contemporània Joan Fuster.  
  
Nom i cognoms: Salvador Ortells Miralles  
DNI: \*\*\*7852\*\*  
  
Nom i cognoms: Àngels Matoses López  
DNI: \*\*\*8028\*\*  
  
  
  
ANNEX II  
Instruccions d'organització i de funcionament de l'Aula Didàctica de Cultura Contemporània Joan Fuster durant el curs 2022-2023.  
  
1. Denominació  
La denominació de l'aula és Aula Didàctica de Cultura Contemporània Joan Fuster.  
  
2. Objectius  
a) Apropar l'alumnat, des dels esquemes cognitius propis de cada etapa escolar, a la figura i significació de l'escriptor Joan Fuster.  
b) Desenvolupar l'autonomia investigadora a partir dels diversos tallers i activitats.  
c) Crear una actitud crítica, racional i tolerant entre l'alumnat envers les diferents manifestacions humanes, tant en l'esfera individual com social.  
d) Fomentar l'interés per l'estudi i la recerca de la cultura pròpia.  
  
e) Fer de Joan Fuster un paradigma de consciència idiomàtica i compromís cultural i cívic amb el poble valencià.  
f) Conéixer a grans trets la figura i l'obra de Joan Fuster.  
  
3. Continguts  
L'oferta educativa de l'Aula Didàctica de Cultura Contemporània Joan Fuster es basa en el desenvolupament de tallers didàctics i activitats relacionades amb la vida i l'obra de l'escriptor valencià Joan Fuster.  
  
4. Recursos per al desenvolupament del projecte en l'aula  
a) Instal·lacions:  
Les activitats didàctiques tindran lloc als edificis que conformen l'Espai Joan Fuster: la Casa Joan Fuster i la Casa Pasqual Fos, ubicats respectivament als números 8 i 10 del carrer Sant Josep, de Sueca. La Casa Joan Fuster -propietat de la Generalitat- és l'immoble on l'escriptor va viure la major part de la seua vida; i la Casa Pasqual Fos és un edifici propietat de l'Ajuntament de Sueca.  
b) Recursos humans  
El professorat assignat a l'aula i especificat en l'annex I d'aquesta resolució realitzarà les funcions següents:  
b.1. Crear un espai de pensament i de reflexió crítica entorn de la vida i l'obra de Joan Fuster a través de diverses línies d'actuació.  
b.2. Supervisar l'aplicació dels tallers didàctics de les visites escolars al Museu Joan Fuster.  
b.3. Organitzar activitats de formació acadèmica en col·laboració amb institucions del nostre àmbit lingüístic, com conferències, jornades, cursos, seminaris, simposis, grups de treball, etc.  
b.4. Elaborar la programació cultural de l'Espai Joan Fuster, en col·laboració amb la Regidoria de Cultura de l'Ajuntament de Sueca.  
b.5. Dinamitzar l'Espai Joan Fuster com a contenidor cultural que allotge propostes variades, com ara recitals, exposicions, concerts, representacions teatrals, etc.  
b.6. Qualsevol altra funció que li siga encomanada per l'òrgan de direcció i coordinació didàctica.  
  
5. Persones usuàries i protocol d'assistència a l'aula  
Ateses les característiques d'aquest projecte educatiu, les seues persones destinatàries són l'alumnat d'Infantil, d'Educació Primària, d'ESO i de Batxillerat, de Cicles Formatius i de Formació de Persones Adultes principalment, i les persones participants d'altres entitats de manera sempre complementària.  
Atesa la demanda, i sempre que siga possible, es podrà adaptar l'activitat a l'alumnat d'altres etapes educatives.  
La visita a l'Aula Didàctica de Cultura Contemporània Joan Fuster és una activitat educativa que requereix la participació activa del professorat dels centres que sol·liciten realitzar-la, no sols durant el seu desenvolupament a Sueca, sinó també prèviament, per a preparar-la, i posteriorment, per a extraure conclusions del que s'ha realitzat. Per a facilitar aquesta tasca, l'equip responsable de l'Aula Didàctica de Cultura Contemporània Joan Fuster proporcionarà guies didàctiques i/o materials disponibles.  
  
6. Funcionament de l'aula  
El procediment general serà el següent:  
1. A l'inici del curs escolar, tots els centres educatius de la Comunitat Valenciana d'Infantil, Primària, Secundària, Batxillerat, Cicles Formatius i Formació de Persones Adultes rebran un correu electrònic en què es posa a la seua disposició l'Aula Didàctica de Cultura Contemporània Joan Fuster.  
2. Els centres, per mitjà del procediment que determine l'òrgan de direcció i coordinació didàctica, hauran de sol·licitar dia, hora i activitat a la qual desitgen assistir. Una vegada concretat, el professorat de l'Aula Didàctica de Cultura Contemporània Joan Fuster consignarà la visita en l'agenda i facilitarà en la seua pàgina el material perquè el professorat del centre la prepare amb antelació.  
3. Una setmana abans de la visita, com a màxim, els centres faran l'ingrés del cost dels materials, si fora necessari, i ho comunicaran al responsable de l'aula per correu electrònic.  
4. L'alumnat, amb el professorat responsable, es presentarà en les instal·lacions de l'Aula Didàctica de Cultura Contemporània Joan Fuster el dia i hora acordats.  
5. L'alumnat estarà sota el control del professorat responsable de l'aula i del professorat del mateix centre que els acompanya.  
6. Una vegada conclosa l'activitat, es farà una valoració del treball realitzat per mitjà d'una enquesta via correu electrònic.  
7. Tallers programats per al curs 2022-2023  
€ «Abans que el sol no creme...» (Infantil 5 anys i Primària)  
- «Joan Fuster i les màquines d'escriure» (Primària, 1r i 2n ESO)  
- «Imatges i pensaments de Joan Fuster» (ESO, Batxillerat i FPA)  
- «Bestiari fusterià» (ESO, Batxillerat i FPA)  
- «L'evolució en les formes de comunicació: de la carta al whatsapp» (ESO, Batxillerat i FPA)  
- «El Segle d'Or vist per Joan Fuster» (ESO, Batxillerat i FPA)  
- «El paisatge valencià en l'obra de Joan Fuster: L'Albufera de València» (ESO, Batxillerat i FPA)  
- Aula Infantil Joan Fuster: Ambients amb activitats per a alumnat d'Infantil (0-6 anys)  
- Ruta literària «Joan Fuster i Sueca» (ESO, Batxillerat i FPA)